Dorit Myltoft (RV), 2000-04-25:
Jeg vil gerne begynde med at takke miljø- og energiministeren for den energipolitiske redegørelse og dernæst også takke for, at regeringen har brugt sit formandskab i Nordisk Ministerråd til at sætte energipolitik på den nordiske dagsorden.
Det er især sætningen i redegørelsen om at hjælpe udviklingslandene med at tilrettelægge et bæredygtigt udviklingsforløb, jeg vil kommentere nærmere, for nytten af hjælpen til udviklingslandenes økonomiske vækst er også afhængig af energiforsyning, men opbygningen af energiforsyningen behøver jo ikke at gentage industrilandenes dårlige erfaringer.
Derfor skal hjælpen fokusere på bæredygtige udviklingsforløb.
Det er efterhånden velkendt at tale om en væltet berlinmur, når man vil sige noget om en stor og epokegørende politisk ændring.
Sådan forudser jeg, at Internettet vil vælte adskillige berlinmure i det kommende årti.
Internettet betyder kommunikation på tværs af landegrænser, kulturelle grænser, religiøse grænser.
Som et eksempel kan jeg nævne, at kvinderne i de lande, hvor kvinder ikke må deltage åbent i det offentlige liv uden for hjemmet, også går på nettet
, og kommunikation betyder mere viden og indsigt, og det betyder igen mindre mulighed for en magt baseret på løgne og fortielser.
Bæredygtig energi er allerede et vigtigt element i det danske bistandsarbejde.
Ved at behovet for kommunikation gennem radio, tv og som nævnt Internettet også tænkes ind, kan dette blive drivkraften i landenes egne strategier og politikker for at få skabt lokalt forankrede energiforsyninger på et bæredygtigt grundlag.
Netop det lokalt forankrede er væsentligt i lande uden et vidt forgrenet netsystem og en veludbygget infrastruktur.
I Danmark er der udviklet mange forskellige teknologier til produktion af vedvarende energi, og disse er netop meget velegnede til energiforsyning i ulandene.
Jeg har nævnt, at behovet for kommunikation kan være drivkraften, fordi jeg også tror på, at oplysning, viden og indsigt er vigtige forudsætninger for, at mennesker får mod og styrke til at ville ændre på egne livsvilkår og dermed bedre kunne udnytte den bistand, som ydes af industrilandene. Sikring af en tilstrækkelig energiforsyning til Jordens befolkning er et godt middel til bekæmpelse af den globale sult og fattigdom, og jeg hilser med glæde, at Danmark er så aktiv i FN's Kommission for Bæredygtig Udvikling.
I Det Radikale Venstre vil vi meget aktivt følge erfaringerne fra det regionale energisamarbejde i Østersøregionen.
Det er spændende at skulle se Østersøområdet som testing ground for Kyotomekanismerne.
Det vil i sig selv gøre energisamarbejdet mere forpligtende, samtidig med at det gennem konkrete projekter vil give nogle særdeles nyttige erfaringer til brug i både EU og FN.
Man kunne godt ønske sig, at andre regioner i verden ville tage tilsvarende initiativer beregnet på disse regioners
særlige anliggender
Omstillingerne i de baltiske lande er vanskelige, og det er forståeligt, at det volder store problemer.
Især gælder dette ved opbygningen af energiproduktionen i Litauen, der både skal kunne erstatte produktionen fra kernekraftværket i Ignalina og dække et øget energibehov til at dække den økonomiske vækst, men jeg er helt overbevist om, at den folkelige vilje til at løse problemerne er til stede.
Man skal faktisk ikke glemme, at det var store miljøproblemer, der satte skub i kræfterne for løsrivelse fra det daværende Sovjetunionen.
I den danske energipolitik vil vi i Det Radikale Venstre aktivt arbejde med på en opdatering af »Energi 21«.
Det er uhyre vigtigt, at målet nås, og at der træffes beslutninger om det fortsatte arbejde. Som der står her i redegørelsen, er det overordnede mål at få knækket kurven for transportens CO2-udledning.
Det er her og nu godt klaret sammenholdt med den store stigning i trafikken, men på længere sigt er det bestemt ikke godt nok.
Bilen er og bliver en genial opfindelse til fleksibel transport af mennesker og varer, men den har altså også skaffet os store problemer med trafikken og med miljøet.
Uanset hvordan politikere og miljøaktivister i årevis har advaret om de stigende miljøproblemer med luftforurening og om problemerne med øget trafikintensitet i de større byer, så opleves det ikke som et fælles folkeligt problem, som der skal findes en løsning på.
Ønskerne om mobilitet, komfort og fleksibilitet vægtes højere.
Bedre kollektiv transport er en del af løsningen, men kun en del af løsningen.
Der skal også andre virkemidler til.
Elbiler til bykørsel, f.eks. til offentlige arbejdspladser som hjemmehjælp eller til private firmaers budkørsel, kan bidrage, især hvis det nedsætter antallet af pendlere i egen bil.
Jeg vil tillade mig at fundere over det forhold, at hvis vi havde en bilproduktion i Danmark, havde vi et bedre kort på hånden til at stille krav om mere miljøvenlige biler.
Men EU-aftalen med bilproducenterne sammenholdt med energimærkningen af nye biler og vedtagelsen af den grønne ejerafgift er skridt i den rigtige retning.
Men flere virkemidler og handlemuligheder skal der findes, og uanset hvor svært det ser ud, så er det en af de helt store udfordringer, vi politisk har at arbejde med, og som skal lykkes.
Men jeg må sige, at succesen i høj grad afhænger af, om det kan lykkes at indgå et partnerskab med det danske folk, som gerne opfører sig miljøbevidst, blot der er handlemuligheder til stede.
Til slut vil jeg nævne, at vi i Det Radikale Venstre er meget glade for, at det er lykkedes, at så mange af Folketingets partier har indgået forlig om store reformer på energiområdet.
Det borger for stabilitet for aktørerne på området.
Ydermere er vi i Det Radikale Venstre tilfredse med indholdet af de indgåede forlig, både elreformen fra sidste forår og de tre store lovforslag om fastlæggelsen af rammerne og principperne for gennemførelsen af EU's gasdirektiv og rammerne for den fremtidige udvikling på varmeforsyningsområdet, og endelig, at energibesparelser stadig er vægtet højt i energipolitikken.
Det Radikale Venstre kan støtte det forslag til vedtagelse, som vi selv er medforslagsstillere til.